
SUĠĠERIMENTI
Il-Kumitat għall-Affarijiet Ekonomiċi u Monetarji jistieden lill-Kumitat għall-Affarijiet Kostituzzjonali, bħala l-kumitat responsabbli:
–	biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jilqa’ r-rapport finali dwar il-Konferenza dwar il-Futur tal-Ewropa li jinkludi 49 proposta[footnoteRef:1] u li ġie ppreżentat lill-Presidenti tat-tliet istituzzjonijiet fid-9 ta’ Mejju 2022; jinnota li għandhom jitqiesu diversi proposti ta’ natura ekonomika u jenfasizza li xi rakkomandazzjonijiet jistgħu jiġu segwiti wkoll fil-qafas tat-Trattati attwali; jinnota li xi wħud minnhom ikunu jirrikjedu li l-bidla fit-trattat tiġi implimentata bis-sħiħ; [1:  Konferenza dwar il-Futur tal-Ewropa - Rapport dwar l-Eżitu Finali, Mejju 2022.] 

2.	Ifakkar li fid-9 ta’ Ġunju 2022, il-Parlament ippreżenta proposti għall-emenda tat-Trattati lill-Kunsill skont il-proċedura ta’ reviżjoni ordinarja stabbilita fl-Artikolu 48 tat-TUE[footnoteRef:2]; [2:  Riżoluzzjoni tal-Parlament Ewropew tad-9 ta’ Ġunju 2022 dwar it-talba biex titlaqqa’ Konvenzjoni għar-reviżjoni tat-Trattati (2022/2705(RSP)).] 

3.	Jinsisti li jkun hemm aktar leġittimità demokratika, obbligu ta’ rendikont u skrutinju tal-politiki ekonomiċi tal-Unjoni; jitlob li l-qafas, l-istituzzjonijiet u l-għodod għall-governanza ekonomika tal-UE joperaw skont il-metodu Komunitarju; jemmen li l-Parlament għandu jaġixxi bħala attur ewlieni biex jiżgura skrutinju effettiv; iqis li kwalunkwe twessigħ tas-sett ta’ kompetenzi tal-UE fil-qasam tal-politika ekonomika u monetarja jrid ikun akkumpanjat minn twessigħ korrispondenti tad-drittijiet u l-kompetenzi tal-Parlament; jitlob li kwalunkwe reviżjoni tat-Trattat tagħti lill-Parlament rwol aktar indaqs u sorveljanza demokratika f’dawn il-politiki; jappella għal involviment usa’ tal-partijiet ikkonċernati istituzzjonali u soċjoekonimiċi fid-definizzjoni tal-prijoritajiet tal-politika ekonomika biex tiżdied is-sjieda tar-riformi;
4.	Ifakkar fl-objettivi tal-Unjoni stabbiliti fit-Trattat bħall-istabbiliment ta’ unjoni ekonomika u monetarja kif ukoll il-kisba ta’ żvilupp sostenibbli bbażat fuq tkabbir ekonomiku sostenibbli u bbilanċjat, stabbiltà tal-prezzijiet u ekonomija tas-suq kompetittiva ħafna b’livell massimu ta’ impjiegi u progress soċjali; jissottolinja li kwalunkwe leġiżlazzjoni għandha tkun konformi mal-ilħuq ta’ dawk l-objettivi; iqis li r-reżiljenza tal-ekonomija tal-UE u l-awtonomija strateġika tal-Unjoni għandhom jiżdiedu bħala mezzi ġenerali fid-dawl tal-ilħuq tal-objettivi tat-Trattati;
5.	Jenfasizza li l-effetti ekonomiċi tal-COVID-19 u l-gwerra fl-Ukrajna kixfu aktar il-limiti tal-qafas fiskali Ewropew attwali u jilqa’ l-inizjattiva meħuda mill-Kummissjoni biex tirriformah;
6.	Jappoġġa qafas ta’ governanza ekonomika li jsaħħaħ il-kompetittività u r-reżiljenza tal-ekonomija tal-Unjoni biex jiżgura l-istabbiltà, il-livell massimu ta’ impjieg, is-sostenibbiltà fiskali, it-trasparenza, l-investimenti strateġiċi u sostenibbli għat-twettiq tat-tranżizzjoni doppja u l-awtonomija strateġika tal-Unjoni, l-obbligu ta’ rendikont u s-sjieda demokratiċi, il-politiki fiskali, bħal buffer fiskali magħmul fi żminijiet ekonomiċi favorevoli, u strumenti li jindirizzaw ix-xokkijiet; jinnota li d-diskussjonijiet tal-Konferenza dwar il-Futur tal-Ewropa enfasizzaw id-domanda għal rieżami profond tal-governanza ekonomika tal-UE u tas-Semestru Ewropew; ifakkar li l-Parlament qabel ma’ riforma urġenti tal-arkitettura tal-governanza ekonomika tal-Unjoni, inklużi regoli fiskali aktar sempliċi u aktar ċari u qafas li jwassal aktar għal tkabbir ekonomiku sostenibbli fit-tul;
7.	Jisħaq fuq l-importanza tas-Semestru Ewropew bħala l-istrument ewlieni li jikkoordina l-politika ekonomika Ewropea u, f’dan ir-rigward, jappella għal involviment akbar tal-Parlament biex jiżgura kooperazzjoni ġusta u ekwa bejn il-koleġiżlaturi;
8.	Jinnota li filwaqt li l-politiki baġitarji nazzjonali jibqgħu kwistjoni sovrana, iridu jiġu allinjati mal-għanijiet ewlenin tal-qafas ta’ governanza ekonomika li jimplika koordinazzjoni fil-livell Ewropew; 
9. 	Jisħaq fuq l-importanza ta’ qafas ta’ governanza ekonomika tal-UE biex il-gvernijiet ikunu jistgħu jippromwovu l-investiment pubbliku u jiżguraw is-sostenibbiltà tad-dejn; ifakkar li, bis-saħħa ta’ regoli komuni u strumenti komuni fil-livell Ewropew, l-Unjoni tista’ tiffaċċja aħjar il-kriżi tal-COVID-19; jitlob li jiġu kkunsidrati aktar l-għodod li jippermettu l-ħolqien ta’ kundizzjonijiet favorevoli għall-Unjoni u l-Istati Membri biex jinvestu fi prijoritajiet strateġiċi komuni fil-livell tal-Unjoni;
10.	Jinnota li l-valuri numeriċi fil-Protokoll 12 tat-Trattati jibqgħu bbażati fuq il-medji ta’ indikaturi ekonomiċi mill-aħħar tal-1990; ifakkar li, mill-ħolqien fl-2011 tas-Semestru Ewropew ’l hawn, l-Istati Membri kisru l-kriterji ta’ Maastricht aktar minn 170 darba; jappella għal kunsiderazzjoni dettaljata tal-kriterji ta’ Maastricht li jibbenefikaw mill-esperjenza akkumulata matul dawn l-aħħar żewġ deċennji tal-munita unika u mit-tagħlimiet meħuda mill-kriżi preċedenti u attwali, bħall-kriżi finanzjarja u sovrana mill-bidu tad-deċennju tal-2010, il-pandemija tal-COVID u l-gwerra fl-Ukrajna;
11.	Jitlob li l-governanza ekonomika tiġi rieżaminata filwaqt li jitqiesu t-tagħlimiet meħuda mir-rispons Ewropew għax-xokkijiet ekonomiċi, jiġifieri soluzzjonijiet bħall-proċessi NGEU, inkluża l-istruttura ta’ governanza tiegħu, u SURE; jinnota li l-Artikolu 126 tat-Trattat dwar il-Funzjonament tal-Unjoni Ewropea (TFUE) wera li kien hemm adattabbiltà limitata għal xokkijiet esterni; jisħaq fuq il-bżonn li l-qafas ta’ governanza makroekonomika tal-Unjoni jiġi aġġornat biex isir aktar reżiljenti u biex l-Istati Membri u l-Parlament ikunu jistgħu jfasslu regoli rilevanti ġodda li jiżguraw is-sostenibbiltà tal-mudelli ekonomiċi u l-investimenti ewlenin tagħhom, abbażi ta’ politiki fiskali sodi u dejn sostenibbli u li jippermettu l-implimentazzjoni tat-tranżizzjoni doppja li ma tħalli lil ħadd jibqa’ lura;
12.	Jenfasizza li d-dgħufija tal-Politika Estera u ta’ Sigurtà Komuni wasslet għall-ħolqien ta’ pożizzjoni ta’ Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ/VP); jissottolinja li politiki ekonomiċi kkoordinati ħafna fil-livell tal-Unjoni jkunu jirrikjedu Rappreżentant tal-Governanza Ekonomika tal-Unjoni (REG) li jpoġġi fil-Kummissjoni, fil-konfigurazzjoni tal-Kunsill Affarijiet Ekonomiċi u Finanzjarji u fil-Grupp tal-Euro;
13.	Jinnota l-użu reċenti tal-Artikolu 122 tat-TFUE biex jiġi ffaċċjat l-impatt ekonomiku tal-gwerra fl-Ukrajna fuq il-prezzijiet tal-enerġija; jirrikonoxxi l-ħtieġa ta’ teħid ta’ deċiżjonijiet rapidu meta wieħed jiffaċċja xokk imprevedibbli estern; madankollu jiddeplora n-nuqqas ta’ involviment tal-Parlament u tan-nies li jirrappreżenta; jitlob li ssir reviżjoni tal-Artikolu 122 tat-TFUE li tiggarantixxi rappreżentanza demokratika aktar ġusta, inkluż billi l-Parlament jiġi involut fuq bażi ugwali;
14.	Iħeġġeġ li jittejjeb il-qafas li bih il-BĊE jagħti rendikont lill-Parlament ħalli jissaħħaħ ir-rwol tal-Parlament bħala korp ta’ skrutinju; jinsisti li jifformalizza Djalogu Monetarju obbligatorju mal-Parlament;
15.	Jinsisti li l-euro hija bħalissa l-munita unika taż-żona tal-euro, iżda trid titqies bħala l-munita tal-Unjoni; iqis li l-BĊE jeħtieġlu jiddefendi, jippreserva u jtejjeb ir-rwol internazzjonali tal-euro; jemmen li t-tkabbir tal-euro għas-27 Stat Membru kollha jrid ikun għan permanenti, li għandu jintlaħaq b’kalendarju realistiku, proporzjonat u responsabbli, li jissalvagwardja l-istabbiltà u l-kompetittività taż-żona tal-euro; jieħu nota li t-Trattati attwali ma jispeċifikawx skeda partikolari għas-sħubija fiż-żona tal-euro, iżda jħallu f’idejn l-Istati Membri li jiżviluppaw l-istrateġiji tagħhom stess biex jissodisfaw il-kundizzjoni għall-adozzjoni tal-euro;
16.	Jirrikonoxxi li l-politika tat-tassazzjoni hija soġġetta għall-unanimità skont it-Trattati attwali; jissottolinja l-bosta impedimenti għal inizjattivi tat-taxxa essenzjali tal-UE matul dawn l-aħħar deċennji; 
17. 	Jenfasizza li xi politiki tat-tassazzjoni diġà huma integrati ħafna, bħat-Taxxa fuq il-Valur Miżjud u d-dazji tas-sisa; jinnota li xi politiki tat-tassazzjoni tal-UE jikkonsistu mill-implimentazzjoni ta’ negozjati internazzjonali li għalihom l-Unjoni u l-Istati Membri juru tmexxija; jilqa’ l-proposti li saru mill-plenarja tal-Konferenza dwar il-Futur tal-Ewropa fid-9 ta’ Mejju 2022, b’mod partikolari l-Proposta 16 rigward il-politiki fiskali u tat-tassazzjoni li l-għan tagħhom huwa armonizzazzjoni u koordinazzjoni akbar tal-politiki tat-tassazzjoni fl-Istati Membri, l-introduzzjoni ta’ bażi komuni għat-taxxa korporattiva u s-saħħa tas-sorveljanza tal-assorbiment u l-użu tal-fondi tal-UE;
18.	Jisħaq li, fit-tul, l-Istati Membri għandhom jikkunsidraw il-valur miżjud tat-tranżizzjoni lejn votazzjoni b’maġġoranza kwalifikata, kif irrakkomandat il-Konferenza dwar il-Futur tal-Ewropa; jistieden lill-Kummissjoni, f’dan ir-rigward, tniedi mill-ġdid id-diskussjoni dwar l-użu tal-votazzjoni b’maġġoranza kwalifikata f’xi kwistjonijiet tat-taxxa permezz ta’ approċċ gradwali, bħala segwitu għall-komunikazzjoni tagħha tal-2019 dwar il-kwistjoni, u bħala tweġiba għall-eżitu tal-Konferenza dwar il-Futur tal-Ewropa; 
19.	Jisħaq fuq il-fatt li ċerti Stati Membri abbużaw mill-vetoes nazzjonali fi kwistjonijiet ta’ tassazzjoni biex jiksbu konċessjonijiet f’oqsma oħra ta’ politika; jisħaq li l-eżistenza ta’ dawn il-vetoes taf tipperpetwa prattiki dwar it-taxxa dannużi u inġustizzja soċjali li jimminaw il-kapaċità tal-Unjoni li tiffunzjona b’mod effettiv, trawwem kondizzjonijiet ekwivalenti ta’ kompetizzjoni u tipproteġi l-aħjar interessi taċ-ċittadini u l-SMEs tagħha;
20.	Jenfasizza l-isfidi l-ġodda għall-politika tal-kompetizzjoni tal-Unjoni (l-Artikoli 101 sa 109 tat-TFUE), li jiġġustifikaw li l-linji gwida u l-avviżi għandhom ikunu allinjati mal-objettivi minquxa fit-Trattat u jappoġġaw kondizzjonijiet ekwivalenti ta’ kompetizzjoni fid-dawl tal-Patt Ekoloġiku, il-pilastru Ewropew tad-drittijiet soċjali, u jappoġġaw l-awtonomija strateġika tal-Unjoni f’setturi ewlenin bħall-politiki industrijali, ta’ difiża, diġitali u kummerċjali;  jappella għal involviment aħjar tal-Parlament fir-rieżami tal-linji gwida dwar il-fużjonijiet u l-kontroll tal-għajnuna mill-Istat; 
21.	Jisħaq li l-kompetizzjoni ġusta bejn il-kumpaniji tista’ tipprovdi benefiċċji, inkluż għall-konsumaturi; jenfasizza l-effetti pożittivi li l-SMEs għandhom fuq l-ekonomija u s-soċjetà, u l-ħtieġa li jkunu jeżistu kondizzjonijiet ekwivalenti ta’ kompetizzjoni għalihom; jissottolinja li l-politika tal-kompetizzjoni tal-Unjoni għandha tqis il-ħtiġijiet speċifiċi tal-SMEs; jistieden lill-Kummissjoni tiddelibera dwar kif l-aħjar li jintlaħqu dawn l-objettivi; 
22.	Jikkunsidra li l-Parlament għandu jkun aktar involut fl-attivitajiet tal-gruppi ta’ ħidma u tal-gruppi ta’ esperti fil-livell internazzjonali, bħan-Network Internazzjonali dwar il-Kompetizzjoni, l-Organizzazzjoni Dinjija tal-Kummerċ u l-Organizzazzjoni għall-Kooperazzjoni u l-Iżvilupp Ekonomiċi (OECD) bħala osservatur;
23.	Itenni li l-Unjoni jeħtieġ li tindirizza n-nuqqas ta’ piż politiku tagħha dwar politiki ekonomiċi fil-livell internazzjonali minħabba, fost l-oħrajn, in-nuqqas ta’ koerenza tar-rappreżentanza tagħha fl-organizzazzjonijiet internazzjonali, u dan in-nuqqas jista’ jissewwa billi jiġu implimentati miżuri li jiżguraw rappreżentanza unifikata tal-Unjoni u tal-euro fuq livell internazzjonali fid-dimensjonijiet u l-politiki kollha tagħha;
24.	Jitlob li, sadanittant, jintużaw b’mod sħiħ it-Trattati attwali.

